Пісьменьнік-марыніст Міронаў праславіўся ў літаратурным асяродзьдзі не раманамі пра маракоў-вайскоўцаў, а штогадовым зьяўленьнем на Крымскай паўвысьпе, у мястэчку Кактэбэль, дзе ён травеньскім ранкам узыходзіў на гару з магілай паэта Валошына, распранаўся дагала і запалкамі спальваў на сваім целе ўсе валасы. Галаву, бараду і пахавіньне Міронаў галіў загадзя. Такі цалкам безвалосы марыніст-пісьменьнік апаляўся на беразе Чорнага мора ажно да верасьня і быў напрыканцы лета самым загарэлым літаратурным дзеячам на ўсіх бязьмежных прасторах Савецкага Саюзу.